CELEX: 62022TN0072
Language: el
Date: 2022-02-04 00:00:00
Title: Υπόθεση T-72/22: Προσφυγή της 4ης Φεβρουαρίου 2022 — Interneto žiniasklaidos asociacija κ.λπ. κατά Επιτροπής

25.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/41
            
         
      Προσφυγή της 4ης Φεβρουαρίου 2022 — Interneto žiniasklaidos asociacija κ.λπ. κατά Επιτροπής
      (Υπόθεση T-72/22)
      (2022/C 171/56)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Interneto žiniasklaidos asociacija (Βίλνιους, Λιθουανία), All Media Lithuania UAB (Βίλνιους), All Media Radijas UAB (Βίλνιους) (εκπρόσωπος: K. Kačerauskas, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να κηρύξει την προσφυγή παραδεκτή και βάσιμη·
               
            
                  —
               
               
                  να ακυρώσει το προσβαλλόμενο έγγραφο στο σύνολό του·
               
            
                  —
               
               
                  να καταδικάσει την Επιτροπή στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής οι προσφεύγουσες προβάλλουν έναν μόνο λόγο ακυρώσεως.
      
                  1.
               
               
                  Με τον μόνο λόγο ακυρώσεως προβάλλεται ότι η Επιτροπή προέβη σε εσφαλμένη εκτίμηση των στοιχείων που προσκόμισαν οι προσφεύγουσες και παρέλειψε να διενεργήσει με τη δέουσα επιμέλεια έρευνα όσον αφορά τις περιστάσεις που εκτίθενται στην από 21 Ιουνίου 2020 καταγγελία την οποία οι προσφεύγουσες υπέβαλαν στην Επιτροπή σχετικά με κρατική ενίσχυση η οποία χορηγήθηκε στον λιθουανικό δημόσιο ραδιοτηλεοπτικό φορέα — VšĮ «Lietuvos Nacionalinis Radijas ir Televizija», με αποτέλεσμα το έγγραφο που συνέταξε η Επιτροπή να αγνοεί πλήρως τα πραγματικά περιστατικά και να περιέχει νομικά σφάλματα. Η παράλειψη αυτή ισοδυναμεί με παράβαση ουσιώδους τύπου της διαδικασίας και με παράβαση των ουσιαστικών κανόνων που διέπουν τον μηχανισμό ελέγχου των κρατικών ενισχύσεων που καθιερώνουν τα άρθρα 107, παράγραφος 1, και 108, παράγραφος 3, ΣΛΕΕ. Ειδικότερα, η εσφαλμένη εκτίμηση της Επιτροπή αποδεικνύεται από τα ακόλουθα ελαττώματα του προσβαλλόμενου εγγράφου:
                  
                              (i)
                           
                           
                              η Επιτροπή παρέλειψε να εξετάσει και να συγκρίνει, με τη δέουσα επιμέλεια και επαρκώς κατά νόμον, τη συμβατότητα του συστήματος που ίσχυε πριν από τις 10 Δεκεμβρίου 1994 με το σύστημα που ισχύει μετά τις τροποποιήσεις του 2015 και του 2020 του νόμου περί της λιθουανικής ραδιοτηλεόρασης της Δημοκρατίας της Λιθουανίας (στο εξής: νόμος LRT), και, ως εκ τούτου, υπέπεσε σε παράβαση ουσιώδους τύπου·
                           
                        
                              (ii)
                           
                           
                              η Επιτροπή παρέβη τα άρθρα 107, παράγραφος 1, και 108, παράγραφος 3, ΣΛΕΕ καθόσον δεν διαπίστωσε ότι οι τροποποιήσεις του 2015 και του 2020 του νόμου LRT συνιστούν τροποποιήσεις μέτρου κρατικής ενίσχυσης οι οποίες πρέπει να τελούν υπό τον συντονισμό της Επιτροπής·
                           
                        
                              (iii)
                           
                           
                              η Επιτροπή παρέβη τα άρθρα 107, παράγραφος 1, και 108, παράγραφος 3, ΣΛΕΕ καθόσον δεν διαπίστωσε ότι οι τροποποιήσεις του 2020 του νόμου LRT συνιστούν τροποποιήσεις μέτρου κρατικής ενίσχυσης, οι οποίες πρέπει να τελούν υπό τον συντονισμό της Επιτροπής.